b'\n_START_ARTICLE_\nRoatanas\n_START_PARAGRAPH_\nRoatanas (isp. Roat\xc3\xa1n)\xc2\xa0\xe2\x80\x93 sala Karib\xc5\xb3 j\xc5\xabroje, prie Hond\xc5\xabro krant\xc5\xb3. Tai did\xc5\xbeiausia sala \xc4\xaelankos sal\xc5\xb3 grup\xc4\x97je. Plotas 125\xc2\xa0km\xc2\xb2. Salos ilgis ryt\xc5\xb3-vakar\xc5\xb3 kryptimi 60\xc2\xa0km, plotis iki 8\xc2\xa0km. Pats rytinis salos galas su Santa Elenos gyvenviete nuo likusios salos dalies atskirtas mangrovi\xc5\xb3 pelkyne. Toliau \xc4\xaf rytus driekiasi negyvenama Barbaletos sala, bei keletas ma\xc5\xbeesni\xc5\xb3 saleli\xc5\xb3. Roatano sala kalvota, pietin\xc4\x97 pakrant\xc4\x97 gausiai i\xc5\xa1rai\xc5\xbeyta \xc4\xaflank\xc5\xb3. Auga tropiniai mi\xc5\xa1kai, mangrov\xc4\x97s._NEWLINE_Roatane gyvena ~30 t\xc5\xabkst. \xc5\xbemoni\xc5\xb3. Pagrindin\xc4\x97 gyvenviet\xc4\x97\xc2\xa0\xe2\x80\x93 Koksen Holas. Jame yra prieplauka, tarptautinis oro uostas. Kitos svarbesn\xc4\x97s gyvenviet\xc4\x97s\xc2\xa0\xe2\x80\x93 Fren\xc5\xa1 Harboras, Punta Gorda, Vest Endas, Oak Rid\xc5\xbeas. Vietiniai salos gyventojai vadinami karakolais. Jie vartoja angl\xc5\xb3 kalb\xc4\x85 ir yra artimesni Karib\xc5\xb3, o ne Centrin\xc4\x97s Amerikos tautoms. Ver\xc4\x8diamasi turizmu, \xc5\xbevejyba._NEWLINE_Roatano sala gausiai lankoma turist\xc5\xb3 d\xc4\x97l savo balto sm\xc4\x97lio papl\xc5\xabdimi\xc5\xb3, koralini\xc5\xb3 rif\xc5\xb3. \xc4\x8cia da\xc5\xbenai u\xc5\xbesuka Karib\xc5\xb3 kruizai. Populiariausios pramogos: povandeninis nardymas, plaukiojimas burlent\xc4\x97mis, kelion\xc4\x97s dvira\xc4\x8diais, laipiojimas uolomis. Yra muziejus, botanikos sodas, nuomojami \xc5\xbeirgai, valtys ir kt.'